recursal/SuperWikiNEXT-32B huggingface dataset:
| "Burn"Deep Purple |
| --- |
| Singlen "Burn" kansikuva |
| Singlen tiedot |
|  Albumilta | *Burn* |
|  B-puoli | "Coronarias Redig" |
|  Äänitetty  | marraskuu 1973, Montreux, Sveitsi |
|  Julkaistu | 1974 |
|  Formaatti | 7"-vinyyli |
|  Tekijä(t) | Ritchie Blackmore, David Coverdale, Jon Lord, Ian Paice |
|  Tuottaja(t) | Deep Purple |
|  Tyylilaji | hard rock, heavy metal |
|  Kesto | 03.42 (singleversio) |
|  Levy-yhtiö | Warner Bros. |
| Deep Purplen muut singlet |
| "Might Just Take Your Life"1974 | "Burn"1974 | "Stormbringer"1975 |

**"Burn"** on Deep Purple -yhtyeen kappale vuonna 1974 julkaistulta *Burn*-albumilta. Se on albumin avausraita. Kappaleen ovat kirjoittaneet yhtyeen jäsenet Ritchie Blackmore, David Coverdale, Jon Lord ja Ian Paice. Glenn Hughesin nimeä ei mainittu alkuperäisissä tekijätiedoissa, mutta se on lisätty *Burn*-albumin vuonna 2004 julkaistun painoksen tietoihin.

Kappaleen riffi on lainattu George Gershwinin kappaleesta "Fascinating Rhythm", vaikkakin kitaristi Ritchie Blackmore väitti, että se oli vahinko. Kappaleessa on paikoin vaikutteita klassisesta musiikista. David Coverdale teki siihen neljät eri sanat, sillä hänellä oli toisinaan ongelmia kirjoittaa Blackmorea miellyttäviä sanoituksia. Blackmore halusi, että laulut käsittelisivät esimerkiksi demonologiaa ja mytologiaa.

Suurimman osan kappaleesta laulaa David Coverdale, mutta väliosissa laulaa basisti Glenn Hughes. Kappaleessa on sekä kitara- että kosketinsoitinsoolo. Myös Ian Paicen rumpujensoitto on esillä. Kappaleen albumiversio kestää noin kuusi minuuttia, singleversio alle neljä minuuttia.

Kappaleen lyhyemmäksi leikattu versio julkaistiin singlenä Yhdysvalloissa ja Japanissa. "Might Just Take Your Life" -singlen heikon menestyksen vuoksi levy-yhtiö päätti julkaista myös albumin nimikappaleen singlenä. "Burn" jäi kuitenkin vähälle radiosoitolle.

Kokoonpano
----------

* Ritchie Blackmore – kitara
* David Coverdale – laulu
* Glenn Hughes – basso, laulu
* Jon Lord – kosketinsoittimet
* Ian Paice – rummut

Muita versioita
---------------

Metalliyhtye Riotin (myöhemmin Riot V) cover-versio kappaleesta julkaistiin *Nightbreaker*-studioalbumilla vuonna 1993. Myös metalliyhtye W.A.S.P. on tehnyt kappaleesta version, se julkaistiin *Babylon*-studioalbumilla vuonna 2009.

Lähteet
-------

* *Burn*-albumin 20th Anniversary Editionin kansilehti (kirjoittanut Nigel Young toukokuussa 2004)

### Viitteet

1. 1 2  Young: s. 23.
2. 1 2  Young: s. 10.
3. ↑  Deep Purple - Burn at Discogs Discogs.com. Viitattu 4.3.2014.  (englanniksi)
4. ↑  The Deep Purple (Vinyl) Singles Bar Thehighwaystar.com. Viitattu 5.3.2014.  (englanniksi)
5. ↑  Young, s. 21
6. ↑  Nightbreaker *Encyclopaedia Metallum*.  21.6.2017. Viitattu 14.5.2020. (englanniksi)
7. ↑  W.A.S.P. - Babylon review *Metal Storm*.  4.11.2009. Viitattu 14.5.2020. (englanniksi)

Aiheesta muualla
----------------

* Deep Purple - Burn YouTubessa
**Aleksi Hyppölä** (19. joulukuuta 1883 Jämsä – 16. kesäkuuta 1976 Tampere) oli suomalainen kauppias, yrittäjä ja yritysjohtaja, joka sai kauppaneuvoksen arvonimen.

Hyppölän vanhemmat olivat maanviljelijä Kalle Hyppölä ja Amanda Friman ja puolisot 1911–1913 Vilma Salmelin ja vuodesta 1917 Amanda (Ami) Matilda Elers. Hyppölä kävi kansakoulun Jämsässä 1892–1896. Hän oli töissä kotitilallaan Hyppölässä Jämsässä 1896–1899 ja Viktor Tuorilan maalaistavarain tukku- ja vähittäiskaupan harjoittelija ja nuorempi apulainen Tampereella vuodesta 1899.

Hyppölä oli Viktor Ahlmanin siirtomaatavarain tukku- ja vähittäisliikkeen palveluksessa Turussa, ruokakauppias Tampereen kauppahallissa, liikeapulainen Helsingissä vuodesta 1904, Toiminimi Erkkilä & Kumpp:n osakas, Sulo Salmelinin paperipussitukkuliikkeen myyntiedustaja Tampereella 1906–1910, Paperipussitehdas ja Kauppa Oy:n osakas vuodesta 1909 ja tehtaan isännöitsijä ja johtaja 1913–1914, paperipussitukkuliikkeen omistaja Tampereella 1911–1913, Oy Printz & Co:n osakas, prokuristi ja myyntipäällikkö Äetsässä 1914–1916 ja Paperipussitehdas ja Kauppa Oy:n, vuodesta 1954 Hyppölä Oy, toimitusjohtaja ja johtokunnan puheenjohtaja 1916–1959.

Hyppölä oli myös Pukutehdas Oy:n perustajaosakas 1911 ja Kylmäkoski-yhtiön perustajaosakas ja johtokunnan puheenjohtaja 1919–1928. Hän kuului Lapuanliikkeen Pohjois-Hämeen piirin johtokuntaan ja oli Isänmaallisen Kansanliikkeen Pohjois-Hämeen piirin puheenjohtaja 1932–1934. Kansalliskaartiin Hyppölä kuului 1905 ja Tampereen suojeluskuntaan vuodesta 1917 ja sen esikuntaan 1942–1944. Hyppölä sai kauppaneuvoksen arvonimen 1953.

Lähteet
-------

1. 1 2 3 4  Aleksi Hyppölä *Biografiasampo*. Viitattu 15.9.2022.
| "New York Mining Disaster 1941"Bee Gees |
| --- |
| Singlen "New York Mining Disaster 1941" kansikuva |
| Singlen tiedot |
|  Albumilta | *Bee Gees’ 1st* |
|  B-puoli | "I Can’t See Nobody" |
|  Julkaistu | 14. huhtikuuta 1967 |
|  Tyylilaji | folk rock, pop rock |
|  Kesto | 02.09 |
|  Levy-yhtiö | ATCO, Polydor |
| Bee Geesin muut singlet |
| "Born a Man"1967 | "New York Mining Disaster 1941"1967 | "To Love Somebody"1967 |

"**New York Mining Disaster 1941**" on australialaisen Bee Gees -yhtyeen kappale sekä ensimmäinen Britanniassa ja Yhdysvalloissa julkaistu single. Keväällä 1967 myyntiin tullut kappale menestyi Atlantin molemmin puolin ja sen maailmanlaajuinen myynti ylitti miljoonan levyn rajan. Sävellyksestä ja sanoituksesta vastasivat yhtyeessä soittaneet Barry ja Robin Gibb.

Kappale kertoo miehestä, joka on jäänyt loukkuun maan alle kaivossortuman seurauksena. Vaimonsa valokuva ainoana muistonaan hän odottaa pelastajien tuloa kohtalotoverinsa Mr. Jonesin kanssa. Laulajan ääni ja soittimet taustalla luovat pahaenteisen tunnelman ja aavistuksen siitä, että toivo on vähissä. Kappaleessa on kuultavissa The Beatlesin vaikutus, mutta samalla siinä on mukana helposti tunnistettava alkuvuosien Bee Gees -soundi, joka väistyi vasta 1970-luvulla diskomusiikin tieltä.

Kappale syntyi Bee Geesin jäsenten istuessa pimeässä Polydor Recordsin portailla kuvitellen olevansa suljettuna kaivokseen. He sijoittivat tarinan New Yorkiin, jossa ei kuitenkaan tapahtunut kaivosonnettomuutta vuonna 1941. Vuonna 1990 julkaistun *The Bee Gees: Tales From Brothers Gibb* -kirjan mukaan laulun todellinen innoittaja oli vuonna 1966 Aberfanin kylässä Walesissa sattunut tuhoisa onnettomuus, jossa vyörymään lähteneet kivihiilikaivoksen jätekasat hautasivat alleen 144 ihmistä.

"New York Mining Disaster 1941" oli Bee Gees -yhtyeelle tärkeä levytys. Se teki heidän nimeään tunnetuksi eri puolilla maailmaa ja helpotti heinäkuussa 1967 julkaistun *The BeeGees First* -nimisen debyyttialbumin markkinointia. LP otettiin hyvin vastaan ja se nousi albumilistojen kärkikymmenikköön niin Britanniassa kuin Yhdysvalloissakin. "New York Mining Disaster 1941" oli albumilla mukana avaten B-puolen.

Lähteet
-------

1. ↑  Jake Nyman: *Onnenpäivät 2*, s. 106-107. Tammi, 1995. ISBN 951-31-0573-3.
2. 1 2  Songfact:New York Mining Disaster
**Carl Hjalmar Lauritzen** (4. huhtikuuta 1879 Kööpenhamina – 18. huhtikuuta 1940) oli tanskalainen näyttelijä.

Carl Lauritzen opiskeli näyttelemistä Valdemar Coldingin johdolla ja aloitti uransa Kalundborgin teatterissa vuonna 1899. Vuosina 1899–1902 hän työskenteli Carl Henriksenin teatteriseurueessa, vuosina 1903–1905 Kööpenhaminan Casinossa sekä myöhemmin muun muassa Odensen ja Aarhusin teattereissa. Vuosina 1911–1920 Lauritzen esiintyi noin 90:ssä Nordisk Filmin elokuvassa. Hän oli naimisissa näyttelijä Henny Lauritzenin kanssa ja näyttelijä Torkil Lauritzenin isä.

Elokuvia
--------

* *Atlantis*, 1913
* *Paholaisen liittolainen eli Pikajunan salaisuus*, 1914
* *Isänmaan puolesta*, 1915
* *Maailmanloppu*, 1916

Lähteet
-------

1. ↑  Dansk film database *danskefilm.dk*. Viitattu 1.10.2017.

Aiheesta muualla
----------------

* Internet Movie Database: Carl Lauritzen (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Ranska
* BnF data

 |

 |
Carl Laemmle.
**Carl Laemmle** (alun perin Karl Lämmle; 17. tammikuuta 1867 – 24. syyskuuta 1939) oli saksalais-yhdysvaltalainen elokuvatuottaja. Hän oli tuottamassa tai muuten mukana tekemässä yli neljäsataa elokuvaa.

Saksanjuutalaiseen perheeseen syntynyt Laemmle muutti Yhdysvaltoihin vuonna 1884. Hänen yrityksensä valmisti aluksi kolikkoautomaatteja. Hän perusti elokuvien jakeluyhtiön vuonna 1907 ja kehitti sen jo vuonna 1909 alan johtavien yhtiöiden haastajaksi. Seuraava askel oli oma tuotantoyhtiö *Independent Motion Picture Company* (IMP). Se alkoi hankkia jalansijaa tähtinäyttelijöiden avulla. Ennen kaikkea Florence Lawrence oli siinä tärkeä tekijä. Vuonna 1912 Lammle oli perustamassa Universal Studios -yhtiötä, joka oli Kalifornian ensimmäisiä elokuvastudioita.

Lähteet
-------

1. 1 2  Seppo Zetterberg (toim. suomalainen laitos): *Muutosten vuosisata 1*, s. 263. Alkuteos: Power, Wealth & Powerty, The Family, Science, The Arts, Passing Parade. WSOY, 1992. ISBN 951-0-18149-8.
2. ↑  Rich Tenorio: He put Dracula on the big screen, and saved hundreds of Jews from a real monster *www.timesofisrael.com*. Viitattu 20.6.2019. (englanniksi)

Aiheesta muualla
----------------

* Kuvia tai muita tiedostoja aiheesta **Carl Laemmle** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
**Eurooppalainen rikosrekisteritietojärjestelmä** (engl. *European Criminal Records Information System*, ECRIS) on huhtikuussa 2012 käyttöön otettu hajautettu tietojenvaihtojärjestelmä, joka mahdollistaa tehokkaan tietojenvaihdon annetuista rikostuomioista Euroopan unionin jäsenvaltioiden kesken. Järjestelmän avulla tuomarit, syyttäjät ja hallintoviranomaiset voivat saada kattavat tiedot kaikkien unionin kansalaisten rikostuomioista riippumatta siitä, missä jäsenvaltiossa tuomiot on annettu. Kukin jäsenvaltio tallentaa omien kansalaistensa rikosrekisteritiedot kansalliseen tietokantaansa, ja pyydettäessä toimittaa ne muille jäsenvaltioille.

Järjestelmä oli aiemmin kolmansien maiden kansalaisten osalta puutteellinen, joten huhtikuussa 2019 siihen päätettiin lisätä keskitetty tietokanta, johon on koottu tietoja kolmansien maiden kansalaisten ja kansalaisuudettomien henkilöiden rikostuomioista (ns. ECRIS-TCN-järjestelmä). Järjestelmän avulla voidaan tehokkaammin selvittää, onko jollain EU-maalla rikosrekisteritietoja EU:n ulkopuolisen maan kansalaisesta, joka on parhaillaan rikosoikeudellisen menettelyn tai taustatarkastuksen kohteena.

Järjestelmä luotiin, koska oli tarve parantaa rikosrekistereitä koskevaa EU:n laajuista tietojenvaihtoa. ECRIS-järjestelmää käytetään noin kolme miljoonaa kertaa vuodessa tietojen vaihtamiseksi aiemmista rikosoikeudellisista tuomioista.

Lähteet
-------

1. ↑  Aiempien tuomioiden huomioon ottaminen *e-justice.europa.eu*.  22.1.2019.  Arkistoitu 12.1.2020. Viitattu 12.1.2020.
2. ↑  Rikosrekisteritietojen vaihtaminen *what-europe-does-for-me.eu*. Viitattu 12.1.2020.
3. ↑  Rikosrekisteritietojen vaihtaminen: EU hyväksyi ECRIS-järjestelmän uudistuksen *consilium.europa.eu*.  9.4.2019. Viitattu 12.1.2020.
4. ↑  TurvallisuusYhteisö - Euroopan komissio on tyytyväinen siihen, että tuomittujen kolmansien maiden kansalaisia ​​koskeva uusi eurooppalainen rikosrekisteritietojärjestelmä hyväksyttiin lopullisesti *Eureporter.co*.  12.4.2019. Viitattu 12.1.2020.
**Jennifer Brenda "Jenny" Meadows** (s. 17. huhtikuuta 1981 Wigan) on brittiläinen 800 metrin juoksija.

Hän osallistui Moskovan sisäratojen MM-kilpailuihin 2006, joissa hän pääsi välieriin asti. Birminghamin sisäratojen EM-kilpailuissa 2007 hän oli viides, mutta Osakan MM-kilpailuissa 2007 hän jäi jälleen välieriin. Kaava toistui, kun hän oli Valencian sisäratojen MM-kilpailuissa 2008 viides, mutta jäi Pekingin olympialaisissa 2008 välieriin. Torinon sisäratojen EM-kilpailuissa 2009 hän oli jo lähellä mitalia ollen neljäs, mutta ensimmäisen arvokisamitalin, pronssia, hän sai Berliinin MM-kilpailuissa 2009. Dohan sisäratojen MM-kilpailuissa 2010 hänen mitaliputkensa jatkui hopealla. Barcelonan EM-kilpailuissa hän sijoittui alun perin kolmanneksi, mutta nousi lopulta hopealle kun Marija Savinova hylättiin dopingin takia. Pariisin sisäratojen EM-kilpailuissa 2011 Meadows sijoittui 800 metrillä alun perin toiseksi, mutta nousi myöhemmin voittajaksi kun Jevgenija Zinurova hylättiin dopingrikkomuksen vuoksi. 4 × 400 metrin viestissä hän sai hopeaa. Saman vuoden Daegun MM-kilpailuissa hän karsiutui 800 metrin välierissä.

Henkilökohtaiset ennätykset
---------------------------

Lähde: IAAF

|  |  |
| --- | --- |
| 
Ulkoradat
* 400 m 52,67 (2003)
* 800 m 1.57,93 (2009)
* 1 000 m 2.36,13 (2015)
* 1 500 m 4.19,36 (2006)

 | 
Sisäradat
* 200 m 24,65 (2004)
* 400 m 52,74 (2003)
* 800 m 1.58,43 (2010)
* 1 000 m 2.46,82 (2005)

 |

Lähteet
-------

1. ↑  Jennifer Meadows sports-referencen tietokannassa (Arkistoitu – Internet Archive) (englanniksi)
2. ↑  Meadows handed Euro indoor gold after Russians banned for doping *bbc.co.uk*.  3.7.2012. BBC. Viitattu 3.7.2012. (englanniksi)
3. ↑  Paris FRA 4 - 6 March Indoor *tilastopaja.org*. Viitattu 8.3.2011. (englanniksi)
4. 1 2  Jennifer Meadows Kansainvälinen yleisurheiluliitto.  (englanniksi)

Aiheesta muualla
----------------

* Jennifer Meadows thepowerof10:n tietokannassa
* Jennifer Meadowsin viralliset kotisivut

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**David Douillet** (s. 17. helmikuuta 1969 Rouen) on ranskalainen judoka ja kaksinkertainen olympiavoittaja. Hän on ensimmäinen raskaan sarjan judoka, joka on voittanut kolme olympiamitalia. 

Douillet'n ensimmäinen arvokisavoitto tuli vuoden 1988 nuorten Euroopan mestaruuskisoista. Vuonna 1991 Douillet voitti ensimmäisen Ranskan mestaruutensa ja sijoittui EM-kisoissa kolmanneksi sekä MM-kisoissa viidenneksi. Barcelonan olympialaisissa 1992 hän voitti pronssia. Maailmanmestaruuden Douillet saavutti 1993 Hamiltonissa Kanadassa, hän uusi mestaruutensa vuosina 1995 ja 1997.

Atlantan olympialaisissa 1996 hänestä tuli olympiavoittaja. Sen jälkeisistä loukkaantumisista huolimatta hän teki paluun huipulle Sydneyssä vuonna 2000, jolloin hän voitti toisen olympiakultansa.

Aktiivisen urheilu-uransa jälkeen Douillet on toiminut hyväntekeväisyydessä *Pièces Jaunes*-hankeen kummisetänä. UNESCO on nimennyt hänet yhdeksi urheilun mestareistaan (*Champion for Sport*).

Aiheesta muualla
----------------

* Douillet Unescon sivuilla (englanniksi) (ranskaksi) (espanjaksi)
* Douillet olympic.org:ssa (englanniksi)
* David Douillet Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat

 |
|  |
| Henkilöt | 
* Sycomore

 |
|  |
| Muut | 
* IdRef

 |

 |
**Circuit bending** tarkoittaa valmiin, ääntä tuottavan laitteen kuten elektronisen soittimen, lelun tai muun vastaavan piirien muokkausta tavalla, joka muuttaa sen toimintaa ja tuottamaa ääntä. Circuit bendingiin kuuluu myös uusien kytkimien ja esimerkiksi potentiometrien lisääminen valmiisiin soittimiin. 

Circuit bendingissä puhtaimmillaan korostetaan sattuman merkitystä ja soitinta muokkaamaan lähdettäessä ei läheskään aina tiedetä millainen lopputulos tulee olemaan. Usein *bendauksen* tavoitteena on saada laite toimimaan "väärin".

Matalajännitteiset laitteet, kuten efektit, syntetisaattorit ja lelut ovat erityisen suosittuja *bendauksen* kohteita. Läheskään kaikki elektroniset soittimet, muista ääntä tuottavista laitteista puhumattakaan, eivät sovellu *bendaukseen*. 

*Bendaus* on pitkälti elektroniikassa kouluttamattomien kokeellisten muusikoiden kehittämä ja harjoittama laji. *Bendausta* tehdään kierrätyslaitteille tai halvoilla soittimilla ja leluilla. Laitteen tai soittimen tuhoamisen riski on yleensä läsnä. Laitteen sisuksia käsiteltäessä tai modifikoitua laitetta kokeiltaessa voi myös loukata itsensä, varsinkin jos ääntä tuotetaan ihmisen kosketuksen avulla. Juuri tästä syystä hyvin harvoin *bendataan* laitteita, jotka saavat virtansa AC-verkosta. 

Modifikaatioihin käytetään yleisiä elektroniikkatyökaluja, kuten juottimia, ruuvitalttoja, kaapeleita ja muita vastaavia. *Bendauksen* merkittävimpänä pioneerina pidetään 1960-luvulla toiminutta Reed Ghazalaa. Hänen pieni, lelumainen transistorivahvistimensa meni oikosulkuun joutuessaan kosketuksiin samassa laatikossa olleen metalliesineen kanssa. Oikosulku sai vahvistimeen päästämään outoja ja odottamattomia ääniä. Jalostettuaan prosessia toisinnettavaan suuntaan, Ghazala antoi sille *circuit bending* -nimen, vaikka ei ollut omien sanojensakaan mukaan ensimmäinen sitä harjoittanut. 

Suomessa tunnetuin *circuit bendingiä* laajalti tuotannossaan käyttävä ryhmä on Kokeellisen elektroniikan seura KOELSE.

Lähteet
-------

* Elektroniikkaromusta saa tuunattua vaikka soittimia, 21.11.2013. Yle.fi
* Kokeellisen elektroniikan seura. Facebook.

Aiheesta muualla
----------------

* Kuvia tai muita tiedostoja aiheesta **Circuit bending** Wikimedia Commonsissa
**Jennifer Oeser** (s. 29. marraskuuta 1983) on saksalainen seitsenottelija.

Kingstonin alle 20-vuotiaiden MM-kisoissa 2002 Oeser sijoittui seitsenottelussa kahdeksanneksi tuloksella 5405. Seuraavana vuonna hän voitti alle 23-vuotiaiden EM-kultaa ja 2004 alle 23-vuotiaiden Saksan-mestaruuden. Vuonna 2006 hän voitti Saksan-mestaruuden ja samana vuonna Göteborgin EM-kisoissa hän sijoittui neljänneksi ennätystuloksellaan 6376. Osakan MM-kisoissa 2007 Oeser oli seitsemäs tuloksella 6378 ja Pekingin olympialaisissa 2008 yhdestoista tuloksella 6360.

Berliinin MM-kilpailuissa 2009 hän sijoittui hopealle ennätyspisteillään 6493. Ottelun viimeisessä lajissa 800 metrin juoksussa hän kaatui hieman ennen ensimmäisen kierroksen täyttymistä, mutta nousi ylös ja juoksi maaliin ajassa 2.14,34 ja varmisti hopeamitalin. Hän voitti kolmanneksi sijoittuneen Kamila Chudzikin 22 pisteellä.

Barcelonan EM-kilpailuissa 2010 Oeser sijoittui kolmanneksi ennätyspisteillään 6683. Daegun MM-kilpailuissa 2011 hän sijoittui alun perin kolmanneksi tuloksella 6572 pistettä, mutta nousi Tatjana Tšernovan dopinghylkäyksen jälkeen hopeasijalle. Pekingin MM-kisoissa 2015 Oeser oli kymmenes ja Rio de Janeiron olympialaisissa yhdeksäs.

Henkilökohtaiset ennätykset
---------------------------

Lähde: IAAF
Ulkoradat
* 200 metrin juoksu: 23,95 (2011)
* 800 metrin juoksu: 2.09,83 (2004)
* 100 metrin aitajuoksu: 13,14 (2011)
* Korkeushyppy: 186 (2006, 2016)
* Pituushyppy: 668 (2010)
* Kuulantyöntö: 14,29 (2009)
* Keihäänheitto: 51,30 (2011)
* Seitsenottelu: 6683 (2010)

Sisäradat
* 60 metrin aitajuoksu: 8,56 (2009)
* 800 metrin juoksu: 2.20,04 (2009)
* Korkeushyppy: 181 (2009)
* Pituushyppy: 605 (2011)
* Kuulantyöntö: 13,68 (2009)
* Viisiottelu: 4423 (2009)

Lähteet
-------

1. 1 2 3 4 5  Jennifer Oeser Kansainvälinen yleisurheiluliitto.  (englanniksi)
2. ↑   (Arkistoitu – Internet Archive), s. 99
3. ↑  Event Report - Women's 800 Metres - Heptathlon *berlin.iaaf.org*.  16.8.2009. IAAF.  Arkistoitu 25.3.2012. Viitattu 18.8.2009. (englanniksi)
4. ↑  Barcelona 2010 – Seitsenottelun tulokset European Athletics (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Cipocereus** on viisilajinen kaktuskasvisuku, jonka merkittävin tuntomerkki on hedelmämallon läpikuultavuus ja vetisyys.

Ulkonäkö ja koko
----------------

Suvun lajit ovat pensasmaisesti kasvavia pylväsmäisiä kaktuksia, joista jotkin ovat runsashaaraisia. Kookkaimmat lajit kasvavat kolmen ja puolen metrin korkuisiksi. Varret ovat hieman puutuneita, liereitä ja 2–5 cm läpimitaltaan; pitkittäissärmiä niissä on 4–21. Piikkirykelmiä sisältävät areolit ovat valkoisia tai ruskeita; kukat kehittyvät toisinaan niistä villaisimpiin. Piikit ovat tyypiltään vaihtelevia, ja niitä on kussakin areolissa muutama tai paljon, joskus tosin voivat puuttuakin. Kukat avautuvat yöllä, toisinaan jäävät auenneiksi seuraavaksi päiväksikin. Muodoltaan ne ovat putkimaisia, väriltään valkoisia. Terälehdet ovat lyhyet. Hedelmä on pallomainen tai munamainen, avautumaton, sininen ja vahapeitteinen. Hedelmässä on jäljellä kuihtuneita kukan osia.

Levinneisyys
------------

Suku kasvaa Brasilian Minas Geraisissa.

Lajit
-----

* *Cipocereus bradei*
* *Cipocereus crassisepalus*
* *Cipocereus laniflorus*
* *Cipocereus minensis*
* *Cipocereus pusilliflorus*

Lähteet
-------

1. 1 2 3  Anderson, E. F. 2001: The Cactus Family. - Portland, Oregon.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q135980
* Wikispecies: Cipocereus
* BioLib: 105572
* CoL: 3Q33
* EoL: 5188112
* GBIF: 7279912
* GRIN: 14006
* iNaturalist: 184183
* IPNI: 298472-2
* IRMNG: 1067530
* ITIS: 907019
* NCBI: 432461
* Open Tree of Life: 863200
* POWO: urn:lsid:ipni.org:names:892977-1
* Tropicos: 40028631
* WFO: wfo-4000008356

 |

 |
J. M. Flagg kuuluisan "I Want You" -julisteensa kanssa vuonna 1918.
**James Montgomery Flagg** (18. kesäkuuta 1877 Pelham Manor, New York – 27. toukokuuta 1960 New York, New York) oli yhdysvaltalainen kuvittaja, julistetaiteilija ja muotokuvamaalari. Hänet tunnetaan parhaiten ensimmäisen maailmansodan aikana tekemästään ikonisesta propagandajulisteesta, jossa Setä Samuli osoittaa sormella katsojaa sanoen "I Want You" ("Minä haluan sinut"). Samaa julistetta käytettiin myös toisen maailmansodan aikana. Flagg lainasi idean Alfred Leeten vuonna 1914 suunnittelemasta brittiläisestä värväysjulisteesta, jossa oli sotaministeri Herbert Kitchenerin kuva.

Flaggin ensimmäinen piirros julkaistiin *St. Nicholas* -lastenlehdessä hänen ollessaan 12-vuotias. Vuodesta 1892 alkaen hänen piirroksiaan julkaistiin aikakausjulkaisuissa ja niistä koottiin kirjoja. Hän maalasi myös muotokuvia öljy- ja vesiväreillä, mutta ei tehnyt muuta "vakavaa" taidetta. Hän julkaisi vuonna 1946 omaelämäkerran *Roses and Buckshot*.

Lähteet
-------

1. 1 2  James Montgomery Flagg (englanniksi) *Encyclopædia Britannica Online Academic Edition*. Viitattu 4.1.2015.
2. ↑  Kitchener: The most famous pointing finger (englanniksi) BBC 4.8.2014. Viitattu 30.9.2015.

Aiheesta muualla
----------------

* Kuvia tai muita tiedostoja aiheesta **James Montgomery Flagg** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Puola
* Portugali

 |
|  |
| Taiteenala | 
* Museum of Modern Art
* Musée d'Orsay
* RKD Artists
* Te Papa (New Zealand)
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* NARA
* SNAC
* IdRef

 |

 |
**Suomen LVI-liitto, SuLVI ry** on LVI-alan henkilöiden yhteistyö- ja koulutusjärjestö. SuLVIn toiminnan tarkoituksena on huolehtia jäsenten ammatillisen osaamisen kehittymisestä ja tarjota mahdollisuus verkostoitumiseen muiden LVI-ammattilaisten kanssa hauskan yhdessäolon avulla. SuLVI on tiedon tuottaja ja jakaja. 

SuLVI vastaa kansallisen pätevyydentoteamiselimen FISE Oy:n osakkaana LVI-alan suunnittelijoiden ja työnjohdon, energiatodistuksen laatijan ja LVV-kuntotutkijan pätevyydentoteamisesta.

SuLVIlla on 31 jäsenyhdistystä, joissa on yhteensä lähes viisituhatta henkilöjäsentä. Jäsenistö koostuu muun muassa suunnittelijoista, rakennuttajista, urakoitsijoista, työnjohtajista, myynti- ja markkinointihenkilöistä, tarkastus- ja valvontahenkilöistä, maahantuojista, tutkijoista, yrittäjistä, kiinteistö- ja huoltohenkilöistä, opettajista, piirtäjistä ja teknisistä isännöitsijöistä. SuLVI on perustettu 1930.

Lähteet
-------

www.sulvi.fi

Aiheesta muualla
----------------

* www.sulvi.fi
**San Marinon kansainvälinen tiedeakatemia** (esperantoksi *Akademio Internacia de la Sciencoj San Marino*, lyh. **AIS**) on tieteellinen seura, joka toimii San Marinon pääkaupungissa. Seura on perustettu vuonna 1985, mutta toiminta alkoi virallisesti kaksi vuotta myöhemmin. Järjestön ensimmäinen puheenjohtaja oli Helmer Frank. Nykyinen puheenjohtaja on tohtori Amri Wandel ja sen päättävä elin on senaatti.

Vaikka seura ei virallisesti ole korkeakoulu, sillä on valtuudet myöntää korkeakoulututkintoja (kandidaatti, maisteri, tohtori) San Marinon lain puitteissa. AIS on San Marinon tasavallan yliopiston ohella ainoa korkeakoulutusta tarjoava ja tieteellistä tutkimusta harjoittava instituutti.

Järjestön tärkeimmät tukijat ovat sen jäsenet, mutta San Marinon valtio tukee akatemiaa materiaalisesti ja laillisella tunnustuksella.

AIS:n tärkein opetus- ja hallintokieli on esperanto, ja akatemian perustamisen taustalla oli halu puuttua kielisyrjintään, minkä vuoksi sen kielenä on keinotekoinen kieli. Kaikkien seuran akateemikkojen tulee hallita esperanton kieli ja noviisijäseniltä odotetaan vähintään sen ymmärtämistä luettuna. Akatemia käyttää myös italiaa, joka on San Marinon virallinen kieli.

Akatemia jakautuu kuuteen tiedekuntaan (esperantoksi *sekcio*). Tiedekunnat on myös jaettu niin, että ne edustavat Karl Popperin kolmea maailmaa sekä Wilhelm Windelbandin jakoa nomoteettiseen (säännöllinen, prediktiivinen) ja idiografiseen (faktapohjainen, deskriptiivinen) tieteeseen.

| Tiedekunnan 
numero | Tiedekunta | Nimi esperantoksi | Popperin 
maailma | Windelbandin 
jako |
| --- | --- | --- | --- | --- |
| 1 | Kybernetiikka | kibernetiko | II | nomoteettinen |
| 2 | Humanistiset tieteet | humanistiko | II | ideografinen |
| 3 | Tilastotieteet | struktursciencoj | III | nomoteettinen |
| 4 | Filosofia | filozofio | III | ideografinen |
| 5 | Luonnontieteet | natursciencoj | I | nomoteettinen |
| 6 | Morfologia | morfosciencoj | I | ideografinen |

Lähteet
-------

1. ↑  Konstitucio de la AKADEMIO INTERNACIA de la SCIENCOJ (AIS) San Marino *Akademio Internacia de la Sciencoj*. Viitattu 25.8.2020.
2. ↑  Akademio Internacia de la Sciencoj, San Marino | UIA Yearbook Profile | Union of International Associations *uia.org*. Viitattu 25.8.2020.
3. 1 2 3  Gobbo, Federico & Fößmeier, Reinhard: A University Mainly in Esperanto (pdf) Syddansk Universitet. Viitattu 25.8.2020. (englanniksi)
4. ↑  Ämter des Senats der AIS  2019. Akademio Internacia de la Sciencoj. Viitattu 25.8.2020. (saksaksi)
5. 1 2  Frequently Asked Questions about AIS *Akademio Internacia de la Sciencoj*. Viitattu 25.8.2020.
6. ↑  San Marino Universities *Scholaro*. Viitattu 25.8.2020.
7. ↑  Kursoj *Akademio Internacia de la Sciencoj*. Viitattu 25.8.2020. (esperantoksi)

Aiheesta muualla
----------------

* Seuran kotisivut
**Timo-Lauri "Hyde" Hyytiäinen** (4. maaliskuuta 1963 Heinola – 18. marraskuuta 2004 Helsinki) oli suomalainen "sokea kääpiö" stand up -koomikko.

Hyytiäinen oli kotoisin Heinolasta, jossa hän kävi koulunsa ja valmistui ylioppilaaksi 1982 ja pari vuotta myöhemmin merkonomiksi. Hän oli mukana paikallisessa pop-musiikkielämässä paitsi soittajana myös osakkaana äänilevykaupassa ja Funky Maruschka -diskossa. Kokoomuksen kaupunginvaltuutettu hän oli kaksi kautta 1985–1992.

Hyytiäinen muutti Jyväskylään 1980-luvun puolivälissä. Siellä hän opiskeli muun muassa ravintolakoulussa ja myöhemmin Jyväskylän yliopistossa puheviestintää. Hän osallistui paikallisen ylioppilasteatterin toimintaan näyttelijänä ja käsikirjoittajana. Lapsuudessa todettu nivelreuma ja sen lisäsairaudet (Sjögrenin syndrooma) aiheuttivat Hyytiäisen näön heikkenemisen ja 1990-luvun lopulla sokeutumisen. Näkökyvyn menetyksen vuoksi hän joutui jättämään teatteriharrastuksen, mutta sen tilalle hän löysi stand up -komiikan, jota hän harrasti erityisesti muutettuaan Helsinkiin vuonna 2002. Esityksissään hän teki pilkkaa itsestään ja sairauksistaan sekä muun muassa opaskoirastaan.*lähde?*

Helsingin Sanomien Kuukausiliite teki Hyytiäisestä usean sivun jutun, ja hän oli vieraana televisio-ohjelmissa. Hyytiäinen esiintyi Jari Halosen elokuvassa *Back to the USSR – takaisin Ryssiin* (1992) kääpiön roolissa.*lähde?*

Hyytiäinen toimi myös vammais- ja kulttuurijärjestöissä.*lähde?* Helsingin kaupunginvaltuustoon hän pyrki vihreiden ehdokkaana kunnallisvaaleissa 2004 muttei tullut valituksi.

Hyytiäinen kuoli sairauksiensa heikentämänä kotonaan Helsingissä marraskuussa 2004. Hänet on haudattu Heinolaan.

Lähteet
-------

* Arkistoitu versio Hyden kotisivuista

### Viitteet

1. 1 2 3 4  Veikko Antila: Timo-Lauri Hyde Hyytiäinen *HS Muistot*.  2004. Viitattu 14.10.2019.

Aiheesta muualla
----------------

* Hyde Hyytiäisen muistokirjoitus Helsingin Sanomissa
**Tripolin yliopisto** (arab. جامعة طرابلس‎; engl. *University of Tripoli*, lyh. UoT) on Libyan pääkaupungissa Tripolissa toimiva julkinen yliopisto. Yliopistossa opiskelee noin 68 000 opiskelijaa.

Sen perustana on vuonna 1955 Bengasissa alkunsa saanut Libyan yliopisto, jonka osaksi perustettin vuonna 1957 luonnontieteen tiedekunta Tripoliin. Tripoliin perustettiin myös maataloustieteellinen tiedekunta (1966) ja UNESCO:n käynnistämä ylempien teknisten opintojen tiedekunta, joka liitettiin 1967 Libyan yliopistoon. Vuonna 1973 Libyan yliopisto jakautui: Tripolin yliopisto (nimellä oli *Al Fatehin yliopisto* vuosina 1976-2012; Al-Fath tarkoittaa voittoa) ja Bengasin yliopisto syntyivät. Sittemmin molemmat yliopistot ovat laajentuneet udeiden uusien tiedekuntien perustamisen kautta.

Tripolin yliopisto lukeutuu Libyan arvostetuimpiin yliopistoihin. Espanjalainen, yliopistojen verkkonäkyvyyttä korostava Webometrics-yliopistoranking sijoitti sen kesällä 2022 maailmanlistansa sijalle 3 964. EduRankissa sija oli 4 915.

Lähteet
-------

1. 1 2  About University of Tripoli Tripolin yliopisto, uot.edu.ly. Viitattu 11.1.2023. (englanniksi)
2. ↑  Facts and Figures about The University of Tripoli Tripolin yliopisto, uot.edu.ly. Viitattu 11.1.2023. (englanniksi)
3. 1 2  University of Tripoli *topuniversities.com*. Viitattu 11.1.2023. (englanniksi)
4. ↑  History Bengasin yliopisto, uob.edu.ly. Viitattu 11.1.2023. (englanniksi)
5. 1 2  Webometrics Ranking of World Universities: Libya (espanjalaisen tutkimuskeskus Consejo Superior de Investigaciones Científicas (CSIC):n yliopistolistaus)  Jyly 2022. Cybermetrics Lab/ CSIC, webometrics.info. Viitattu 11.1.2023. (englanniksi)
6. 1 2  List of 13 best universities in Libya *edurank.org*. Viitattu 11.1.2023. (englanniksi)
7. ↑  University of Tripoli *4icu.org*. Viitattu 11.1.2023. (englanniksi)
8. ↑  2022 Libyan University Ranking *4icu.org*. Viitattu 11.1.2023. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:University of Tripoli 

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI
* VIAF
* WorldCat

 |

 |
Tyypillinen heksaeditorin käyttöliittymä.
**Heksaeditori** on ohjelma, jonka avulla voi muokata tiedostoja tavutasolla. Tiedoston sisältö näytetään heksadesimaalijärjestelmän mukaisina kaksimerkkisinä lukuina ja tulostuvat merkit usein erikseen. Heksaeditoria, jonka avulla voi lukea ja muokata dataa levykkeiltä tai kiintolevyiltä ohittaen tiedostojärjestelmän, kutsutaan usein levyeditoriksi.

Perustiedot
-----------

Heksaeditorin avulla käyttäjät voivat nähdä tai muokata tiedoston raakaa, muokkaamatonta sisältöä toisin kuin kehittyneimmillä sovellusohjelmilla, jotka näyttävät käyttäjille *tulkintoja* sisällöstä tiedostoformaatin pohjalla. Esimerkiksi heksaeditorin avulla käyttäjät voivat muokata kuvatiedoston dataa, kun taas kuvankäsittelyohjelman avulla käyttäjät näkisivät tiedoston kuvana.

Useammassa heksaeditorissa tiedoston data näkyy neljänä nelitavuisena heksadesimaalilukuryhmänä, joiden perässä on yksi 16 ASCII-merkin ryhmä. Nämä merkit perustuvat jokaisen tavun heksadesimaalilukuihin. ASCIIn ohjauskoodit, kuten kelloääni (ctrl-G), ja merkit, jotka vievät enemmän kuin yhden merkkitilan, kuten tabulaattori, olivat tunnistettavissa siitä, että niitä seuraavassa ASCII-kentässä oli piste (".").

Aiheesta muualla
----------------

* Hex Editor Definition  11-06-2006. The Linux Information Project. Viitattu 31-10-2010. (englanniksi)
**Heksafluoripropyleenioksidi** eli **HFPO** (C3OF6) on epoksideihin kuuluva fluorattu orgaaninen yhdiste. Yhdistettä voidaan käyttää polymeerien valmistukseen ja reagenssina orgaanisen kemian synteeseissä.

Ominaisuudet
------------

Huoneenlämpötilassa heksafluoripropyleenioksidi on väritön kaasu, joka voidaan paineistettuna nesteyttää. Muiden epoksidien tavoin yhdiste on hyvin elektrofiilinen ja reagoi nukleofiilien kanssa, jolloin epoksidirakenne avautuu, fluoridi-ioni irtoaa ja muodostuu tetrafluorihappofluoridijohdannainen. Kuumennettaessa ainetta yli 150 °C:n lämpötilaan se hajoaa muodostaen difluorikarbeenia ja trifluoriasetyylifluoridia. Vahvat Lewis-hapot esimerkiksi alumiinioksidi ja alumiinikloridi katalysoivat heksafluoripropyleenioksidin toisiintumaan heksafluoriasetoniksi. Sopivien katalyyttien kuten fluoridien avulla heksafluoripropyleenioksidi saadaan polymeroitumaan perfluoratuksi polyeetteripolymeeriksi.

Valmistus ja käyttö
-------------------

Heksafluoripropyleenioksidia valmistetaan hapettamalla heksafluoripropeenia. Hapettimena voidaan käyttää joko happea, kaliumpermanganaattia, vetyperoksidia tai hypokloriitteja tai hapetus voidaan suorittaa elektrolyyttisesti.

Heksafluoripropyleenioksidista voidaan valmistaa homopolymeerejä, joita käytetään muun muassa inertteinä ja kuumuutta kestävinä voiteluaineita ja hydraulisina nesteinä. Sitä voidaan käyttää myös komonomeerina fluorikumien valmistamiseen ja toisena komonomeerina on tyypillisesti vinylideenifluoridi tai tetrafluorieteeni. Orgaanisissa synteeseissä yhdistettä voidaan käyttää fluorattujen ketonien ja fluorattujen heterosyklisten yhdisteiden valmistamiseen sekä difluorikarbeenin lähteenä.

Lähteet
-------

1. ↑  Hexafluoropropylene oxide – Substance summary *PubChem*. NCBI. Viitattu 22.10.2015.
2. 1 2 3 4  Paul R. Resnick: *Fluorine-Containing Polymers, Perfluoroepoxides, Kirk-Othmer Encyclopedia of Chemical Technology*, John Wiley & Sons, New York, 2000. Viitattu 22.9.2015
3. 1 2 3  Günter Siegemund, Werner Schwertfeger, Andrew Feiring, Bruce Smart, Fred Behr, Herward Vogel & Blaine McKusick: *Fluorine Compounds, Organic, Ullmann's Encyclopedia of Industrial Chemistry*, John Wiley & Sons, New York, 2000. Viitattu 22.10.2015
4. 1 2  Jossian Oppenheimer, Richard P. Hsung, Hongyan Li, Ting Lu & Yonggang Wei: *Hexafluoropropene Oxide, e-EROS Encyclopedia of Reagents for Organic Synthesis*, John Wiley & Sons, New York, 2007. Teoksen verkkoversio Viitattu 22.10.2015
**Akademie für Alte Musik Berlin** (lyhyesti *Akamus*) on saksalainen, erityisesti barokkimusiikkia esittävä kamariorkesteri. Muusikot soittavat nykyaikaisilla instrumenteilla. Yhtyeellä ei ole vakituista kapellimestaria, vaan johtajana toimii konserttimestari tai konserttojen solistit. Laajemmissa teoksissa johtajina ovat toimineet usein kapellimestarit René Jacobs ja Marcus Creed.

Historia
--------

Akademie für Alte Musik Berlin perustettiin Itä-Berliinissä vuonna 1982, jolloin joukko nuoria muusikoita useista itäberliiniläisistä orkestereista päätti perustaa kokoonpanon tulkitakseen 1600- ja 1700-lukujen musiikkia. Orkesterilla on ollut oma konserttisarjansa Berliinin Schauspielhausissa vuodesta 1984, jonka jälkeen siitä on tullut tunnettu vierailija monilla ulkomaisilla musiikkijuhlilla. Se teki ensimmäisen levytyksensä vuonna 1987 Länsi-Saksassa levymerkillä Capriccio sekä Itä-Saksassa levymerkillä Eterna. Vuodesta 1994 lähtien orkesteri on tehnyt äänityksiä yksinomaan ranskalaiselle "Harmonia Mundi" -levymerkille.

Ohjelmisto
----------

Orkesterin ohjelmistoon kuuluu ensisijaisesti Johann Sebastian Bachin ja hänen poikiensa musiikkia, eritoten heistä on mainittava Carl Philipp Emanuel Bach. Erityisesti orkesteri on tullut tunnetuksi Bachien lukuisien sinfonioiden ja klaveerikonserttojen tulkinnoista. Kuitenkin nykyisin heidän ohjelmistonsa käsittää myös klassisen ja romantiikan aikakauden musiikkia.

Tärkeimmät äänitykset
---------------------

* Johann Sebastian Bach, 4 ouverturia, Harmonia Mundi
* Johann Sebastian Bach, Brandenburgilaiset konsertot, Harmonia Mundi
* Johann Sebastian Bach, Klaveerikonsertto, Harmonia Mundi
* Johann Sebastian Bach, Konsertot (entisöidyt), Harmonia Mundi
* Johann Sebastian Bach, Jouluoratorio, johtajana René Jacobs, Harmonia Mundi
* Wilhelm Friedemann Bach, sinfonioita ja konserttoja, Harmonia Mundi
* Carl Philipp Emanuel Bach, sinfonioita ja konserttoja, Harmonia Mundi (2 eri levyä)
* Johann Christian Bach, sinfonioita (+ 1 konsertto huilulle, CPE Bach), Harmonia Mundi
* Luigi Boccherini, sinfoniat, Harmonia Mundi
* Joseph Haydn, sellokonsertto (Ivan Monighetti), Harmonia Mundi
* Georg Philipp Telemann, Orkesterisarja, Harmonia Mundi
* Georg Philipp Telemann, nokkahuilukonsertto (Maurice Steger), Harmonia Mundi, 2006
* Georg Philipp Telemann, Orkesterisarja ja viulukonsertto, Harmonia Mundi

Lähteet
-------

* Orkesterin kotisivut
* WEB-sivut Harmonia Mundi-sivustoilla
**Hydissos** (m.kreik. Ὕδισσος, myös *Hydisos*, Ὕδισος, *Hydissa*, Ὕδισσα; lat. *Hydissus, Hydisus*) oli antiikin aikainen kaupunki ja kaupunkivaltio (*polis*) Kaariassa Vähässä-Aasiassa nykyisen Turkin alueella. Se sijaitsi lähellä nykyistä Muğlan maakunnan Karacahisaria.

Maantiede
---------

Hydissos sijaitsi Kaariassa noin 20 kilometriä etelään Mylasasta eli nykyisestä Milâsista. Kaupungista länteen sijaitsi Bargylia ja koilliseen hellenistisestä kaudesta eteenpäin Stratonikeia. Kaupunki oli rakennettu kahdelle vahvalle kukkulalle.

Historia
--------

Hydissoksen historiasta tiedetään vain vähän. Kaupunki on luetteloitu polikseksi eli itsenäiseksi kaupunkivaltioksi sillä perusteella, että monet seikat tukevat tällaista tulkintaa, vaikka sitä ei suoraan kutsutakaan polikseksi missään antiikin aikaisessa lähteessä. Tärkeimpiä syitä on se, että Hydissos kuului klassisella kaudella 400-luvulla eaa. Ateenan johtamaan Deloksen meriliittoon. Se esiintyy liiton verotusluetteloissa vuosina 448/447 ja 447/446 eaa.

Roomalaisella kaudella Hydissoksen nimissä lyötiin omaa rahaa. Maantieteilijöistä Hydissoksen mainitsevat Klaudios Ptolemaios ja Plinius vanhempi.

Rakennukset ja löydökset
------------------------

Kaupungin kukkulat oli ympäröity tornein varustetuilla muureilla, joista on säilynyt osia. Ne ajoittuvat varhaiselle hellenistiselle kaudelle. Kukkuloiden välissä sijaitsivat stoilla eli pylväshalleilla reunustettu agora ja teatteri. Paikalta on löydetty myös muun muassa piirtokirjoituksia ja kaupungin lyömiä rahoja.

Lähteet
-------

1. 1 2  Hansen, Mogens Herman & Nielsen, Thomas Heine: "889 Hydissos", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3  Stillwell, Richard & MacDonald, William L. & McAllister, Marian Holland (toim.): "HYDISOS (Karacahisar) Turkey", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. ↑  Smith, William: "Hydissa", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. ↑  Hydissos *Pleiades*. Viitattu 2.11.2020.
5. ↑  Klaudios Ptolemaios: *Geografia* 5.2.20; Plinius vanhempi: *Naturalis historia* 5.29.
**Heksametri** (m.kreik. ἑξάμετρος, *heksametros*, lat. *versus hexameter*; "kuusimitta") on runomittojen tyyppi, jossa runojalka toistuu säkeessä kuusi kertaa. Heksametri on peräisin antiikin kreikkalaisesta metriikasta, joka perustui pitkien ja lyhyiden tavujen vuorotteluun runomitan mukaisesti.

Daktyylinen heksametri
----------------------

*Pääartikkeli: Daktyylinen heksametri*
Heksametrillä viitataan yleensä daktyyliseen heksametriin, jossa säe koostuu perusmuodossaan kuudesta daktyylistä. Sitä käytettiin sekä kreikkalaisessa että latinankielisessä kirjallisuudessa erityisesti eeppisessä ja didaktisessa runoudessa. Siksi sitä kutsutaan myös *eeppiseksi runomitaksi*. Tunnettuja heksametrissä kirjoitettuja teoksia ovat muun muassa Homeroksen eepokset *Ilias* ja *Odysseia*, Vergiliuksen *Aeneis* ja Ovidiuksen *Muodonmuutoksia*. Heksametriä on sovellettu myös muissa kielissä, Suomessa muun muassa mainittujen teosten suomennoksissa sekä Johan Ludvig Runebergin runoelmassa *Hirvenhiihtäjät*. 

Daktyylisen heksametrin peruskaava on seuraavanlainen ( = lyhyt tavu,  = pitkä tavu):

 |  |  |  |  | 
Daktyylisessä heksametrissä kahden lyhyen tavun yhdistelmä voidaan myös korvata yhdellä pitkällä tavulla neljässä ensimmäisessä jalassa, jotka voivat siis olla joko daktyyleja ja/tai spondeita. Viides jalka on aina daktyyli ja kuudes on aina spondee tai trokee (eli kyseessä on tarkasti ottaen daktyylinen katalektinen heksametri). Tämä vakioloppu tuo heksametriin sen heksametrimäisen rytmin.

Muita heksametrimittoja
-----------------------

Muussa runoudessa käytettyjä heksametrimittoja ovat muun muassa:

**Jambinen heksametri** (*alexandrine*)

Englanninkielisessä runoudessa, käytetty muun muassa Thomas Hardyn teoksessa *The Convergence of the Twain* ja Percy Bysshe Shelleyn teoksessa *To a Skylark*.
**Anapestinen heksametri**

Englanninkielisessä runoudessa, käytetty muun muassa Homeros-käännöksissä daktyylisen heksametrin sijasta.

Lähteet
-------

1. ↑  Liddell, Henry George & Scott, Robert: ἑξάμετρος *A Greek-English Lexicon*.  1940. Oxford:  Clarendon Press / Perseus Digital Library, Tufts University.  (englanniksi)
2. 1 2  Castrén, Paavo & Pietilä-Castrén, Leena: "Metriikka, metron", *Antiikin käsikirja*, s. 341–342. Helsinki: Otava, 2000. ISBN 951-1-12387-4.
3. 1 2  Kaimio, Maarit & Sironen, Erkki: *Kreikkalaisen metriikan alkeet*. Klassillisen filologian laitos, Helsingin yliopisto, 1982/2002.
4. ↑  Hexameter Poetry Foundation. Viitattu 15.1.2018.
5. ↑  Alexandrine Poetry Foundation. Viitattu 15.1.2018.
6. ↑  Homer: *The Iliad of Homer done into English verse*, s. 337. Englanniksi kääntänyt Arthur Sanders Way. Macmillan and co. limited, 1910.
Eläkerahastojen suurimmat investointikohteet vuonna 2005.
**Eläkerahasto** (engl. *pension fund*) tarkoittaa pääomaa, jonka eläkeyhtiö tai eläkelaitos on koonnut eläkkeiden maksamiseen. Järjestelmää nimitetään myös eläkevakuutukseksi. Rahasto saa varoja työeläkemaksuina vakuutettavilta ja heidän työnantajiltaan. Se myös maksaa eläkettä siihen oikeutetuille.

Rahasto on institutionaalinen sijoittaja, joka pyrkii sijoittamaan saamansa varat tuottaviin mutta melko riskittömiin kohteisiin tulevien *eläkevastuiden* kattamiseksi. Tätä osaa varoista nimitetään rahastoiduksi pääomaksi eli eläkerahastoksi. Nykyisten eläkkeiden maksamiseen tarvitaan kuitenkin myös helposti rahaksi muutettavaa likvidiä pääomaa. Rahasto punnitsee tarkkaan, missä suhteessa se pitää likvidin ja sijoitetun pääomansa. Monissa Euroopan maissa on yksi keskitetty eläkerahasto, esimerkiksi Norjan öljyrahasto eli valtiollinen sijoitusrahasto. Se ei sijoita pääomaansa lainkaan Norjaan, jotta varat olisivat turvassa mahdolliselta Norjan talouden romahtamiselta.

Suomen työeläkeyhtiöiden sijoitusmahdollisuudet laajenivat 2007, kun vakavaraisuussääntöjä muutettiin ja riskisijoitukset tulivat mahdollisiksi. Säädösten mukaan varat on silti sijoitettava tuottavasti ja turvaavasti. Suomessa on useita vahvoja työeläkevakuutusyhtiöitä, suurimpina Ilmarinen ja Varma.

Katso myös
----------

* Suomen eläkejärjestelmä
* Työeläkevakuutusyhtiö
* Rahasto
* Sijoitusrahasto
* Pääomasijoitus

Lähteet
-------

1. ↑  Työeläke.fi Sanasto, sana *eläkerahasto* Tallennettu 30.10.2013
2. ↑  Christopher Pass & Bryan Lowes: *Collins Dictionary of Economics*, s. 399. Second Edition 1993. Glasgow: Harper Collins Publishers, 1993. ISBN 0 00 470372 3. (englanniksi)
3. ↑  Suomi ja Norja tappelivat - Norjan talous voitti  11.9.2013. Yle uutiset. Viitattu 4.11.2013.
4. 1 2  Mika Peltonen: Suomeen sijoittaminen on eläkeyhtiön lempilaji. Haastateltavana Varman toimitusjohtaja Risto Murto..  *STTK-lehti*, 2013, nro 6, s. 6-9. Helsinki:  STTK. ISSN 1237-9921.
*Lolicon*-kuvakielessä yhdistetään pikkutyttömäisiä piirteitä ja erotiikkaa.
**Lolicon** (jap. ロリコン, translitt. *rorikon*) on japaninkielinen käsite ja englantilaistettu lyhenne ilmauksesta *Rorīta konpurekkusu* (Lolita-kompleksi). Sana viittaa Vladimir Nabokovin romaaniin *Lolita*, jossa aikuinen mies hullaantuu 12-vuotiaaseen tyttöön. Lolicon tarkoittaa sekä viehtymystä murrosikäisiin tyttöihin (efebofilia) että animessa ja mangassa eroottisesti kuvattuja tyttöjä tai lapsenomaisia nuoria naisia. Poikiin kohdistuvasta kiinnostuksesta käytetään vastaavasti nimitystä *shotacon*. Lolicon on laillista Suomessa*lähde?*, mutta sen hallussapito ja levittäminen ei ole laillista esimerkiksi Australiassa, Uudessa-Seelannissa, Yhdistyneessä kuningaskunnassa ja Irlannissa. Ruotsin laki kieltää lapsipornon, mutta hentaista on vaikea tulkita, onko se lapsipornoa vai onko ns. lapselliset piirteet luotu vain, jotta hahmo näyttäisi söpömmältä. Myös Japanissa (sen alkuperämaassa) sekä Yhdysvalloissa Lolicon on laillista, koska Japanin ja Pohjois-Amerikan lait eivät määrittele animoituja (eli kuvitteellisia) alaikäisten seksuaalisia kuvauksia lapsipornoksi. Meksikonkin laki sallii Loliconin. 

Lakisyistä esimerkiksi lolicon-aiheisten hentaipelien lapsennäköisten ja pienikokoisten hahmojen kerrotaan olevan yli 18-vuotiaita.

Lähteet
-------

1. ↑  Estatus Legal del Lolicon en México *q2a.mx*.  (espanjaksi)
2. ↑  Zack "Geist Editor" Parsons: Jewel Knights Crusaders (Peliarvostelu) *somethingawful.com*.  (englanniksi)

Aiheesta muualla
----------------

* Kuvia tai muita tiedostoja aiheesta **Lolicon** Wikimedia Commonsissa
Ishida Mitsunari kuvattuna maalauksessa.
**Ishida Mitsunari** (jap. 石田 三成, 1559 – 6. marraskuuta 1600) oli japanilainen samurai, joka johti Länsi-Japanin armeijaa Sekigaharan taistelussa Sengoku-kauden lopulla.

Mitsunari syntyi Omin provinssissa, ja oli Azain klaania palvelleen Ishida Masatsugu toinen poika. Hänen syntymänimensä oli **Sakichi** (jap. 佐吉). Kun Azai tuhoutui taistelussa Oda Nobunagan joukkoja vastaan vuonna 1573, Ishida vapautui palveluksesta. Hän tapasi Toyotomi Hideyoshin, kun tämä oli Nagahaman daimio. Mitsunari liittyi Toyotomin joukkoihin vuoden 1578 paikkeilla, ja palveli tätä kun Hideyoshi aloitti kampanjansa Chūgokun alueella. Mitsunarin tiedetään osallistuneen muun muassa Takamatsun ja Tottorin linnojen piirityksiin.

Hideyoshin noustua valtaan Mitsunari alkoi hoitaa lähinnä talousasioita laajan tietämyksensä ja hyvän laskutaitonsa ansiosta. Hänet nimitettiin yhdeksi viidestä bugyōsta, jotka olivat Hideyoshin hallinnon korkeimpia virkamiehiä. Mitsunarille myös annettiin 200 000 kokun lääni, ja hänet nimitettiin Sawayaman daimioksi. Siviiliasioiden lisäksi Mitsunari toimi ajoittain myös sotatilanteissa, ja oli osallisena Hideyoshin toisessa Korean kampanjassa 1597.

Hideyoshin kuoltua vuonna 1598, valtakunnan bugyōiden tuli toimia yhteistyössä sijaishallitsijoina toimineen viiden vanhimman neuvoston kanssa kunnes Hideyoshin poika, Toyotomi Hideyori, tulisi täysi-ikäiseksi. Vanhimpien ja bugyōiden välit kuitenkin kiristyivät, sillä heidän keskuudestaan valtaa alkoi tavoitella Tokugawa Ieyasu. Mitsunarin ja Ieyasun välit kärjistyivät lopulta siihen pisteeseen, että Mitsunari yritti epäonnekkaasti murhata Ieyasun. Poliittista konfliktia seurasi avoin sota, joka ratkaistiin Sekigaharan taistelussa vuonna 1600. Mitsunarin johtama Länsi-Japanin armeija koki tappion Ieyasun liittoumalle, ja Mitsunari teloitettiin.

Lähteet
-------

* Clements, Jonathan: *The Samurai: A New History of the Warrior Elite*. Constable & Robinson, 2010. ISBN 978-1-84529-947-7.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Japani

 |
|  |
| Muut | 
* IdRef

 |

 |